སུམ་པ་ལོ་ཙཱ་བའི་སྙན་བརྒྱུད་ཟབ་མོ་བཞུགས་སོ། །
༄༅། །གང་བྱུང་གིས་ཆོག་ན་ཅི་བྱུང་བདེ། །སེམས་བཞག་སར་སྡོད་ན་
ཕྱིན་ཀྱང་ཆོག །བློ་ཆོས་སུ་སོང་ན་ཤི་ཡང་ཆོག །སེམས་སྐྱེ་མེད་རྟོགས་ན་འཆི་རྒྱུ་ཡང་
མེད། །ཅེས་གསུངས་ཏེ། དེ་ཡང་སུམ་པ་ལོ་ཙཱ་བས་རྒྱ་གར་དུ་ལན་གསུམ་བྱོན་པའི་རྟིང་
མ་ལ་ཐུགས་སྐྱོ་བ་སྙམ་བྱེད་ནས། རྡོ་རྗེ་གདན་གྱི་གྷནྡྷོ་ལ་ལ་བསྐོར་བ་མཛད་ཅིང་ཡོད་
ཙ་ན། མཁའ་ལ་བུད་མེད་དམར་མོ་གཅིག་དང་། སྔོན་མོ་གཅིག་འཕུར་ནས་བྱུང་པས།
དམར་མོ་ཁ་ཕྱིར་སྔོན་མོ་ལ་བལྟས་ནས་འདུག་པས། གཅིག་ན་རེ། མོ་དེ་ང་ནི་བློ་གཅིག་
ཀྱང་མ་བདེ། འགྲོ་སྙིང་ཡང་འདོད། འཆི་བ་མིན་ན་དྲགས་ཏེ། འཆི་བ་རང་མིན་ནམ།
འཆི་བ་འདི་ཀ་འཚེར་ཏེ་ཟེར་བས། གཅིག་ན་རེ། མོ་དེ་གང་བྱུང་གིས་ཆོག་ན་ཅི་བྱུང་ཡང་
བདེ་བ་གཅིག་ཡིན་ཏེ། ཁྱོད་ཀྱིས་སེམས་དེ་གང་བྱང་གིས་མ་ཆོག་པས་ལན་པ་ཡིན། མོ་
དེ་སེམས་བཞག་སར་སྡོད་ན་ཕྱིན་པས་ཆོག་པ་གཅིག་ཡིན་ཏེ། ཁྱོད་ཀྱིས་སེམས་དེ་
བཞག་སར་སྡོད་དུ་མ་འདོད་པས་ལན་པ་ཡིན། མོ་དེ་བློ་ཆོས་དང་མཐུན་ན་ཤི་ཡང་ཆོག་
པ་གཅིག་ཡིན་ཏེ། ཁྱོད་ཀྱི་བློ་དེ་ཆོས་དང་མ་མཐུན་པས་ལན་པ་ཡིན། མོ་དེ་སེམས་སྐྱེ་
མེད་དུ་རྟོགས་ན་འཆི་རྒྱུ་མེད་པ་གཅིག་ཡིན་ཏེ། ཁྱོད་ཀྱིས་སེམས་དེ་སྐྱེ་མེད་དུ་མ་རྟོགས་
པས་ལན་པ་ཡིན་ཟེར་རོ། །དེས་ལོ་ཙཱ་བ་ཐུགས་སྐྱོ་བ་ཡང་སངས༌། བུད་མེད་དམར་མོ་
ནི་རྡོ་རྗེ་ཕག་མོ་ཡིན། སྔོན་མོ་ནི་འཕགས་མ་སྒྲོལ་མ་ཡིན་པར་འདུག་ཅེས་གསུང་ངོ༌། །
སུམ་པ་ལོ་ཙཱ་བ་ལ་ས་སྐྱ་པཎྜི་ཏས་ཞུས། དེ་ནས་རིམ་བཞིན་དུ་བརྒྱུད་དོ། །ཤུ་བྷཾ།
༈ སུམ་པ་ལོ་ཙཱ་བ་དཔལ་མཆོག་དང་པོའི་རྡོ་རྗེས་རྒྱ་གར་དུ་བྱོན་པའི་ཚེ།
321

སཾ་བྷོ་ཊའི་དབོན་བརྒྱུད་དཔེ་ཚོགས་ལས། བླ་མ་དམ་པ་བསོད་ནམས་རྒྱལ་མཚན་ཞབས་ཀྱི་གསུང་འབུམ།
ཉིན་གཅིག་ཐུགས་མ་བདེ་བར་རྡོ་རྗེ་གདན་གྱི་གྷནྡྷོ་ལ་ལ་བསྐོར་བ་མཛད་པའི་ཚེ། བར་
སྣང་ལ་བུད་མེད་སྔོན་མོ་གཅིག་གིས་སྣ་དྲངས་དམར་མོ་གཅིག་གིས་མཇུག་བསྡུས་ནས་
བསྐོར་བ་མཛད་ཅིང་འདུག་པའི་ཚེ་གཟིགས་པས། བུད་མེད་དམར་མོ་ན་རེ། ང་བློ་
གཅིག་ཀྱང་མ་བདེ། འགྲོ་སྙིང་གཅིག་ཀྱང་འདོད། ལར་འཆི་བ་ཡིན་པ་འདྲ་སྟེ། འཆི་བ་
འདི་ཀ་ལ་འཚེར་ཟེར་སྐད། དེའི་ལན་དུ་བུད་མེད་སྔོན་པོ་དེ་ན་རེ། གང་བྱུང་གིས་ཆོག་ན་
ཅི་བྱུང་ཡང་བདེ་བ་ཡིན་པ་ལ། ཁྱོད་ཀྱི་བློ་གང་བྱུང་གིས་མ་ཆོག་པས་ལན། བློ་བཞག་
སར་སྡོད་ན་ཕྱིན་ཡང་ཆོག་པ་ཡིན་པ་ལ། ཁྱོད་ཀྱིས་བཞག་སར་མི་སྡོད་པས་ལན་པ་
ཡིན། བློ་ཆོས་དང་མཐུན་ན་ཤི་ཡང་ཆོག་པ་ཡིན་པ་ལ། བློ་ཆོས་དང་མ་མཐུན་པས་ལན་
པ་ཡིན། རང་སེམས་སྐྱེ་མེད་དུ་རྟོགས་ན་འཆི་རྒྱུ་མེད་པ་ཡིན་པ་ལ། སེམས་སྐྱེ་མེད་དུ་མ་
རྟོགས་པས་ལན་པ་ཡིན་ཟེར་སྐད། དེའི་དོན་ལ་བརྟགས་པས་ཐུགས་མ་བདེ་བ་སེལ་
ཞིང་། ཏིང་ངེ་འཛིན་གྱི་སྒོ་དུ་མ་སྐྱེས་སོ། །དེའི་དོན་ནི་བདེ་སྡུག་གང་བྱུང་ཡང་མཚན་
མར་མི་འཛིན་པར། དེས་ཆོག་པར་བཟུང་ནས། སེམས་བདེ་བར་བྱུང་ན། དཀོན་མཆོག་
ལ་མཆོད་པ་འབུལ། སེམས་ཅན་ལ་སྦྱིན་པ་གཏོང་། སྡུག་བསྔལ་བྱུང་ན། སེམས་ཅན་
གྱི་སྡུག་བསྔལ་བདག་གིས་དང་དུ་བླངས། སེམས་བཞག་སར་སྡོད་པ་ནི། དགེ་བའི་
དམིགས་པ་ལ་སེམས་རྩེ་གཅིག་ཏུ་བཞག་ནས་འགྲོ་འཆག་ཉལ་འདུག་ཐམས་ཅད་
བསྒྲུབས་པས། ཐམས་ཅད་དགེ་བ་འབའ་ཞིག་ཏུ་འགྱུར་བར་བྱ། བློ་ཆོས་དང་མཐུན་ན་
ཤི་ཡང་ཆོག །ཅེས་པའི་དོན་ནི་ཀུན་རྫོབ་ཏུ་ལས་རྒྱུ་འབྲས་སྤང་བླང་ཐམས་ཅད་ཕྱིན་ཅི་
མ་ལོག་པར་བྱེད་པའི་སྒོ་ནས། ཀུན་རྫོབ་དགེ་དང་མི་འབྲལ་བར་བྱེད། སེམས་སྐྱེ་མེད་
དུ་རྟོགས་ན་འཆི་རྒྱུ་མེད་ཅེས་པའི་དོན་ནི། འཆི་བ་ལ་འཇིགས་ན། ལུས་འཆིའམ་སེམས་
འཆི། སེམས་དང་མ་འབྲེལ་བའི་ལུས་བེམས་པོ་ལ་འཆི་རྒྱུ་མེད། སེམས་དུས་གསུམ་དུ་
322

སུམ་པ་ལོ་ཙཱ་བའི་སྙན་བརྒྱུད་ཟབ་མོ།
བརྟགས་ན། འདས་པ་འགགས་ནས་དངོས་པོར་མ་གྲུབ། མ་འོངས་པ་མ་སྐྱེས་པས་
དངོས་པོར་མ་གྲུབ། ད་ལྟར་བ་སྐད་ཅིག་མ་ཡིན་པས་བརྟགས་ན་མ་གྲུབ་ལ། དངོས་
པོའི་ཆོས་རྣམས་སྐྱེ་འཆིར་མ་གྲུབ་པའི་ཕྱིར། གནས་སྐབས་བདེ་སྡུག་གང་བྱུང་གིས་ཆོག་
པར་བྱས་ལ། དགེ་བ་སེམས་རྩེ་གཅིག་ཅིང་བློ་ཀུན་རྫོབ་ཀྱི་ཆོས་དང་མཐུན་པར། དོན་
དམ་པར་ཆོས་ཐམས་ཅད་སྐྱེ་མེད་དུ་རྟོགས་པར་བྱས་ནས་གནས་སྐབས་མཐར་ཐུག་གི་
དོན་གཉིས་ཕུན་སུམ་ཚོགས་པར་འགྱུར་རོ། །མཁའ་འགྲོ་མའི་རྡོ་རྗེའི་ཚིག་བཞི་ལ་
བརྟེན་པའི་གདམས་པ། སྡེ་སྣོད་འཛིན་པ་ཨཱརྱས་ཚིག་ཉུང་ཞིང་དོན་འདྲིལ་བ་གཅིག་ཞུ་
ཞེས་གསོལ་བའི་ངོར། བཙུན་པ་བསོད་ནམས་ཀྱིས་སྦྱར་བའོ། །འདིའི་བརྒྱུད་པ་ནི།
སྒྲོལ་མ། རྣལ་འབྱོར་མ། སུམ་པ་ལོ་ཙཱ་བ། ཆོས་རྗེ་ས་སྐྱ་པཎྜི་ཏ། འཕགས་པ། ཞང་
དཀོན་མཆོག་དཔལ། བླ་མ་པུཎྞཱ་ཤྲཱི། བླ་མ་དམ་པ་བསོད་ནམས་རྒྱལ་མཚན། མངྒ་ལཾ།
323